Die roepstem van medies was nietemin te sterk om te ignoreer en sy het ’n maand lank haarself gaan inwerp in haar studie en die studentelewe voordat ’n oproep van die Proteas alles verander het.
Dis te moeilik om albei balle in die lug te hou, het sy besef. Professionele krieket neem jou vir lang tye weg van die huis – en medies is nie matriek, waar jy jou take en opvangwerk in gesteelde ure tussen wedstryde uit die pad kan kry nie.
Eers was Indië se vrouespan hier in Suid-Afrika. Wolvaardt het daardie reeks met ’n onoorwonne 59* afgesluit.
Toe is Bangladesj hier op toer, en loop hulle in Bloemfontein vas teen die kanonkolf van die SA span se jongste speler. Sy het haar stem dik gemaak met ’n 70* wat die besoekers se wind uitgeslaan het.
“My ouers wil hê wat die beste vir my is en wat my gelukkig maak. Niemand skryf vir my voor wat ek moet doen nie.
Wolvaardt sê sy gaan haar besluit nie oorhaastig neem nie. “Ek wil vir eers fokus op die krieket wat voorlê,” sê sy.
Sy hoop om haar in November weer op ’n gróót krieketverhoog te bevind wanneer die T20-Wêreldtoernooi in die Wes-Indiese Eilande plaasvind.
Sy en haar spanmaats vertrek juis vandag na die Karibiese Eilande, waar hulle in ’n reeks teen die Windies se vrouespan gaan gewoond raak aan die toestande daar. Daar wag drie eendag- en vyf T20-wedstryde op hulle.
Terwyl sy ’n baie skaflike gemiddeld van 46.89 in eendagkrieket het, kon sy in sewe T20-wedstryde nog net 109 lopies aanteken. Sy kan dus nie net in die blitsspan instap nie.
Wolvaardt sê die span wil baie graag wys die uitmuntende spelpeil by verlede jaar se Wêreldbekertoernooi – wat hulle in die halfeindronde gekry het – was geen vloekskoot nie.